Matkustan työni puolesta jälleen kuukauden kuluttua Kiinaan. Ajattelin tutustua vähän enemmän kiinalaisten kulttuuriin ja sielunmaisemaan ja otin lainaan aihetta käsittelevän kirjan. Se on Talentumin kustantama ja Seppo Pietarisen kirjoittama Kiinalaiset liiketavat. Hetken kuluttua huomasin, että kirja jäi toistuvasti työpöydälle tai repun pohjalle. Kynnys palata paperikirjan pariin oli paatuneelle PDF-lukutoukalle aika korkea. Ajattelin, että on aika ostaa teos sähköisenä, eli ns. e-kirjana. Silloin sen lukemiseen todennäköisesti olisi aikaa.

Kiinalaiset liiketavat näkyy olevan sähkökirjana Elisa Kirja -palvelussa. En ollut kuitenkaan varma, toimisiko kirjapalvelu Linuxissani. Päätin soittaa Elisan tukeen kysyäkseni asiaa. Pääsin uskomattoman nopeasti sisään ja selittämään asiaani. Kysyin, pystyykö sähkökirjapalvelua käyttämään ilman kikkailua Linuxilla. Auttaja ei tätä tiennyt, vaan antoi minulle ”ulkoistetun käytönopastuspalvelun puhelinnumeron”. Soitin palveluun. Sydän nousi kurkkuun kun kuulin puhelun hinnan: 1,99 euroa minuutilta. En ala noihin hintoihin soittelemaan työnantajan rahoilla kuin työasioita.

Päätin kääntyä aikaani seuraten sosiaalisen median puoleen. Jätin Facebookin Elisa -sivulle viestin, joka oli jotenkin näin: ”Hei, satutteko tietämään, toimiiko Elisa Kirja -palvelu jotenkin Linuxilla?” Odoteltuani vastausta pari minuuttia tarkistin sivun. Viestini oli tylysti poistettu. Siinä vaiheessa otsassa oli jo metrinen. Ilmeisesti Elisa ei halunnut minua asiakkaakseen. Sopiihan tämä minulle, ajattelin.

Sisuunnuin asiasta niin kovasti, että skannasin koko kirjan itse itselleni PDF-tiedostoksi. Nyt minulla oli oma sähkökirja. Menihän projektissa toki tunti tai pari, mutta nyt teosta on helppo lukea missä vaan liikunkin. Samalla näppejään jäivät nuolemaan Elisa Kirja -palvelu, kirjoittaja Seppo Pietarinen ja kustantaja Talentum. Heille ei minulta nyt herunut pennin jetonia.

Olin eilen tapahtumassa, jossa sähkökirjakustantajia edustanut lakimies kertoi, kuinka Suomessa piratismi on tehnyt sähkökirjabisneksestä vaikeata tai lähes mahdotonta. Tämä on paskapuhetta, sillä sen tekevät palvelut itse joko utopistisella hinnoittelupolitiikallaan tai DRM-teknologioihin ja suljettuihin alustoihin hirttäytymällä. Ei ihme jos waretettu teos rupeaa kiinnostamaan siinä vaiheessa kun palvelu lyö märkää rättiä naamaan joka kierroksella. Pitäkää tunkkinne.

Janne Paalijärvi

Päivitys 2013-09-25: Saamieni tietojen mukaan Adobe Digital Editions -ohjelma, joka tarvitaan ilmeisesti DRM-suojattuihin kirjoihin, ei toimi Linuxilla. Suojaamattomat kirjat EPUB-muodossa kuulemma toimivat.